b'\n_START_ARTICLE_\nVaskivuoren lukio\n_START_SECTION_\nHistoriaa\n_START_PARAGRAPH_\nKaivokselan yhteiskoulu toimi aluksi pari vuotta Kaivokselan kansakoulun yhteydess\xc3\xa4. Oma, arkkitehtitoimisto Osmo Siparin suunnittelema koulurakennus valmistui vuonna 1970 Myyrm\xc3\xa4en alueen ensimm\xc3\xa4isen\xc3\xa4 julkisena rakennuksena. Peruskoulu-uudistuksessa Myyrm\xc3\xa4en yhteiskoulu jaettiin vuonna 1977 Myyrm\xc3\xa4en yl\xc3\xa4asteeksi ja lukioksi. Vaskivuoren lukio sai nykynimens\xc3\xa4, kun vuonna 1996 Myyrm\xc3\xa4en lukioon yhdistettiin Vantaanjoen lukio. Koulua peruskorjattiin ja laajennettiin 800 neli\xc3\xb6metrin lis\xc3\xa4rakennuksella vuosina 2004\xe2\x80\x932007._NEWLINE_Koulun nimi on johdettu l\xc3\xa4hell\xc3\xa4 sijaitsevasta Vaskivuoren m\xc3\xa4est\xc3\xa4. Vuonna 2006 H\xc3\xa4meenkyl\xc3\xa4n lukiokin yhdistettiin Vaskivuoreen. Samalla yl\xc3\xa4aste siirtyi H\xc3\xa4meenkyl\xc3\xa4\xc3\xa4n osaksi H\xc3\xa4meenkyl\xc3\xa4n koulua.\n_START_SECTION_\nErikoislukiolinjat\n_START_PARAGRAPH_\nNoin 20 prosenttia Vaskivuoren lukion oppilaista opiskelee jonkun erikoislukio-ohjelman mukaisesti.\n_START_SECTION_\nMusiikkilukio\n_START_PARAGRAPH_\nMusiikki- ja tanssilukiossa on yhteens\xc3\xa4 120 opiskelijaa. Vuosittain musiikkilukioon valitaan 33 uutta opiskelijaa. Musiikkilukioon opiskelijat valitaan yhteispistem\xc3\xa4\xc3\xa4r\xc3\xa4n mukaan, joka muodostuu p\xc3\xa4\xc3\xa4sykokeesta ja peruskoulun p\xc3\xa4\xc3\xa4tt\xc3\xb6todistuksen lukuaineiden keskiarvosta. Musiikkilukiossa opiskelijat suorittavat v\xc3\xa4hint\xc3\xa4\xc3\xa4n 13 musiikkikurssia pakollisina opintoina. Musiikkilukiolaiset voivat j\xc3\xa4tt\xc3\xa4\xc3\xa4 kahdeksan kurssia pois valtakunnallisesta opetussuunnitelmasta. Pakollisten aineiden kaikista kursseista on kuitenkin suoritettava v\xc3\xa4hint\xc3\xa4\xc3\xa4n puolet._NEWLINE_Musiikkilukion toimintaan kuuluvat esimerkiksi erilaiset kuorot, musiikkiteatteri, Big Band sek\xc3\xa4 maksulliset soitto- ja laulutunnit. Musiikkilukiossa voi opiskella my\xc3\xb6s kaksi kurssia \xc3\xa4\xc3\xa4nitystekniikkaa.\n_START_SECTION_\nTanssilukio\n_START_PARAGRAPH_\nVaskivuoren lukiossa alkoi tanssipainotteinen ohjelma lukuvuonna 2000\xe2\x80\x932001. Syksyst\xc3\xa4 2004 tanssipainotus muuttui tanssilukioksi. Vuosittain tanssilukioon valitaan 7 opiskelijaa. Opiskelijat valitaan yhteispistem\xc3\xa4\xc3\xa4r\xc3\xa4n mukaan, joka koostuu peruskoulun p\xc3\xa4\xc3\xa4tt\xc3\xb6todistuksen lukuaineiden keskiarvosta ja p\xc3\xa4\xc3\xa4sykokeiden pistem\xc3\xa4\xc3\xa4r\xc3\xa4st\xc3\xa4._NEWLINE_Tanssilukiossa opiskellaan nykytanssia, jazztanssia, improvisaatiota, koreografiaa ja tanssinhistoriaa. Lis\xc3\xa4ksi tanssilinjalaiset suorittavat kaksi kurssia musiikkia. Kolmantena vuonna on mahdollisuus tehd\xc3\xa4 tanssin lukiodiplomi. Opiskelijat noudattavat erikoislukion tuntijakoa ja voivat j\xc3\xa4tt\xc3\xa4\xc3\xa4 valtakunnallisen tuntijaon mukaisia kursseja pois opinto-ohjelmastaan.\n_START_SECTION_\nMedialinja\n_START_PARAGRAPH_\nMedialinja alkoi vuonna 2006, kun Vaskivuoren lukio yhdistyi H\xc3\xa4meenkyl\xc3\xa4n lukion kanssa. Medialinjan aloittaa vuosittain 24 opiskelijaa. Heid\xc3\xa4t valitaan yhteispistem\xc3\xa4\xc3\xa4r\xc3\xa4n mukaan, joka koostuu peruskoulun p\xc3\xa4\xc3\xa4tt\xc3\xb6todistuksen lukuaineiden keskiarvosta sek\xc3\xa4 hakemuksen ja haastattelun pistem\xc3\xa4\xc3\xa4r\xc3\xa4st\xc3\xa4._NEWLINE_Medialinjan tavoitteena on tarjota lukiolaisille toimittajan ty\xc3\xb6h\xc3\xb6n keskittyv\xc3\xa4\xc3\xa4 media-alan koulutusta sek\xc3\xa4 antaa perusvalmiuksia media-alalle. Linjalla opiskellaan lehti-, televisio- ja radioty\xc3\xb6t\xc3\xa4. Opiskelija suorittaa 8\xe2\x80\x9313 mediakurssia, joista osa on pakollisia ja osa valinnaisia.'